ইন্দিয়ন সাইন্স কংগ্রেসকী ১০৬শুবা সেসন্দা প্রধান মন্ত্রীনা হৌদোক ৱারোল পীখ্রে

ইন্দিয়ন সাইন্স কংগ্রেসকী ১০৬শুবা সেসন্দা ঙসি প্রধান মন্ত্রী শ্রী নরেন্দ্র মোদীনা হৌদোক ৱারোল পীখ্রে। চহী অসিগী থৌরম অসিগী হীরম ওইরিবা ‘ফ্যুচর ইন্দিয়া : সাইন্স এন্দ তেক্নোলোজী’দা ৱা ঙাংলদুনা প্রধান মন্ত্রীনা হায়খি মদুদি ভারতকী অশেংবা থৌনা অদু মসিগী প্রজাশিংগী সাইন্স, তেক্নোলোজী অমসুং ইনোবেসন্না শম্নহনগনি। মহাক্না আচার্য় জে.সি. বোস, সি.ভি. রমন, মেঘনাদ সহা অমসুং এন.এন. বোস য়াওনা মমাংগী ভারতকী অফাওবা সাইন্তিস্তশিংবু নৌহৌনা নীংশিংখি অমসুং মখোয়না “মিনিমম রিসোর্সেস” অমসুং “মেক্সিমম স্ত্রগল”গী থোংদা প্রজাশিংবু তেংবাংলম্মি হায়না মহাক্না ফোংদোকখি। প্রধান মন্ত্রীনা ঐখোয়গী মমাংদা প্রধান মন্ত্রীশিং ওইবিরম্বা শ্রী লাল বহাদুর শাস্ত্রী জী অমসুং শ্রী অতল বিহারী ভাজপাইজীবু নৌহৌনা নীংশিংখি। শাস্ত্রীজীনা ঐখোয়দা “জয় জৱান, জয় কিশান”গী খোল্লাও পীবিরম্মি অমদি অতলজীনা মদুদা “জয় বিগ্যান” হাপচিনবিরম্মি হায়না মহাক্না ফোংদোকখি। হৌজিক “জয় অনুসন্ধান” হাপচিন্দুনা মখা তাবা খোংথাং লৌখৎনবা মতম অদু য়ৌরক্লে হায়না প্রধান মন্ত্রীনা হায়খি। ঐখোয়না ঐখোয়গী দিস্কোবরী সাইন্স ইকোসিস্তেমদা ইনোৎ পীবগুম্না, ঐখোয়না ইনোবেসন অমসুং স্তার্ত–অপ্সতশু মীয়েং থমগদবনি হায়না প্রধান মন্ত্রীনা ফোংদোকখি। ঐখোয়গী সাইন্তিস্তশিংগী মরক্তা ইনোবেসন প্রমোৎ তৌনবা সরকারনা অতল ইনোবেসন মিসন হৌদোক্লে হায়না মহাক্না ফোংদোকখি। হৌখিবা চহী মরি অসিদা মদুগী মমাং চহী নিফু মমাংদা লৈরম্বা অদুদগী হেনবা তেক্নোলোজী বিজিনেস ইনক্যুবেতরশিং লিংখৎলে হায়না মহাক্না মখা তাখি। প্রধান মন্ত্রীনা হায়খি, “ঐখোয়গী সাইন্তিস্তশিংনা পুবা থাংবা ঙম্বা হেল্থকেয়র, হাউজিং, অশেংবা নুংশিৎ, ঈশিং অমসুং ইনর্জী, লৌউ–শিংউবগী পোত্থোক অমসুং ফুদ প্রোসেসিংগী থেংনরিবা খুদোংচাদবশিং কোকহন্নবা মখোয় মশানা মশাবু কত্থোক্কদবনি। সাইন্স অসি য়ুনিবর্সেল ওইবা মতমদা ইরমদমগী দরকার ওইবশিং অমসুং ফিভমশিংগা মরী লৈনবা সোলুসনশিং অদু ফংহন্নবগীদমক্তা তেক্নোলোজী অদু ইরমদমগী ওইগদবনি।” অচৌবা দাতা এনালাইসিস, আর্তিফিসিয়েল ইন্তেলিজেন্স, ব্লোক–চেন অসিনচিংবশিং অসি অখন্ননা ফার্মরশিংবু তেংবাংনবগীদমক এগ্রীকলচরেল সেক্তরশিংদা য়ুতিলাইজ তৌগদবনি হায়না প্রধান মন্ত্রীনা হায়খি। মহাক্না সাইন্তিসশিংবু প্রজাশিংগী পুন্সি মহিং লাইথোকহন্নবা মায়কৈদা থবক তৌনবা তকশিনখি। মসিগী মনুং চন্না মহাক্না নোং লিক্না তাবা মফমশিংদা ইকং মায়োক্নবা; দিজাস্তরবু মাংজনৌনা খংহন্নবা সিস্তেম; মালন্যুত্রিসন থেংনবা; ইন্সেফেলাইতিজগুম্বা অঙাংশিংদা নাগনবা লৈনা থেংনবা; ক্লিন ইনর্জী; অরুবা থক্নবা ঈশিং অমসুং সাইবর সেক্যুরিতীগুম্বা ইশুশিং পনখি। লমশিং অসিদা থিজিন্দুনা অথুবা মতমদা সোলুসন পুরক্নবা মহাক্না ফোংদোকখি। প্রধান মন্ত্রীনা পনখিবা ২০১৮দা ইন্দিয়ন সাইন্সকী মরুওইবা এচিবমেন্তশিংদা য়াওরিবশিংদি: • এভিয়েসন গ্রেদ বাইওফ্যুএল পুথোকপা; • দিব্যা নয়ন – মীৎ উদ্রবশিংগীদমক মেছিন অমা; • সর্ভিকেল কেন্সর, তি.বি. অমসুং দেঙ্গু দাইগ্নোসিস তৌনবা শেল য়াম্না চংদবা খুৎলাইশিং • সিক্কিম–দার্জলিং রিজন্দা রিয়েল–তাইম লেন্দস্লাইদ ৱার্নিং সিস্তেম অমা। ইন্দস্ত্রীয়েল প্রদক্তশিংগী থোংদা ঐখোয়গী রিসর্স অমসুং দিবেলপমেন্ত এচিবমেন্তশিং হেঙ্গৎহন্নবা কমর্সিয়েলাইজেসন্দা অচেৎপা লম্বী অমা মথৌ তাই হায়না মহাক্না ফোংদোকখি। রিসর্স অমসুং দিবেলপমেন্তদা ঐখোয়গী পাঙ্গল অসি ঐখোয়গী নেস্নেল লেবোরেতরীশিং, সেন্ত্রেল য়ুনিবর্সিতীশিং, আই.আই.তি.শিং, আই.আই.এস.সি., তি.আই.এফ.আর., অমসুং আই.আই.এস.ই.আর.শিংদা য়াংলেন শরু ওইদুনা পাংথোক্লি হায়বা অদু খংলদুনা রাজ্যগী য়ুনিবর্সিতীশিং অমসুং কোলেজশিংদশু অচেৎপা রিসর্স ইকোসিস্তেম অমা শেমগৎলগনি হায়না প্রধান মন্ত্রীনা ফোংদোকখি। কেন্দ্র সরকারনা ইন্তরদিসিপ্লিনরী সাইবর ফীজিকেল সিস্তেমশিংদা লুপা কোতি ৩৬০০ হেনবগী শেন্থং অমগা লোয়ননা নেস্নেল মিসন অমা অয়াবা পীখ্রে হায়না মহাক্না লাওথোকখি। মিসন অসিনা অথিবা য়াওদনা আর&দি, তেক্নোলোজী দিবেলপমেন্ত, হ্যুমেন রিসোর্সেস এন্দ স্কিল্স, ইনোবেসন, স্তার্ত–অপ ইকোসিস্তেম অমদি স্ত্রোং ইন্দস্ত্রী অমসুং ইন্তরনেস্নেল কোলাবোরেসনশিং কোনশিল্লগনি হায়না মহাক্না মখা তাখি। স্পেস সেক্তরদা ফংলিবা এচিবমেন্তশিং অদুদা ঙাংলদুনা প্রধান মন্ত্রীনা কার্তোসেৎ ২ অমসুং অতোপ্পা সেতেলাইৎশিংগী মায় পাকপশিং অদু পনখি। ২০২২দা গগনয়ানগী খুত্থাংদা স্পেসতা ভারতকী অহুম থাগৎনবা শেম শাবগী থবক চত্থরি হায়না মহাক্না ফোংদোকখি। সিক্কল সেল এনেমিয়াগীদমক এফেক্তিব ওইবা সোলুসন অমা পুথোক্নবা সিসর্স হৌরে হায়না মহাক্না নুঙাইবা ফোংদোকখি। ‘প্রাইম মিনিস্তর্স সাইন্স, তেক্নোলোজী এন্দ ইনোবেসন এদভাইজরী কাউন্সিল’না মতিক চাবা সাইন্স অমসুং তেক্নোলোজী ইন্তরবেন্সনশিং পাংথোকপদা মতেং ওইরগনি হায়না প্রধান মন্ত্রীনা ফোংদোকখি। ঐখোয়না ‘প্রাইম মিনিস্তর্স রিসর্স ফেল্লোজ’ স্কিম হৌদোক্লে, মদুগী মখাদা লৈবাক অসিদা লৈরিবা খ্বাইদগী ফবা ইন্সতিত্যুসনশিংদগী বুদ্ধী লৌশিং লৈবা মীওই লিশিং অমাবু আই.আই.তি.শিং, অমসুং আই.আই.এস.সি.দা পি.ঐচ.দি. প্রোগ্রামশিংদা দাইরেক্ত এদমিসন ওফর তৌরগনি হায়না প্রধান মন্ত্রীনা ফোংদোকখি। স্কিম অসিনা মগুন লৈবা রিসর্স পাংথোক্লগনি অমসুং মাংজিল থারিবা এজুকেস্নেল ইন্সতিত্যুসনশিংদা ফেকল্তীগী অৱাৎপা লৈরিবা অদু মেনশিল্লগনি হায়না মহাক্না মখা তাখি।